b'\n_START_ARTICLE_\nNamizni tenis\n_START_PARAGRAPH_\nje igra pri kateri dva ali ve\xc4\x8d igralcev odbijajo \xc5\xbeogico z loparji za namizni tenis na mizi, razdeljeni z mre\xc5\xbeo. Igralci morajo odbiti \xc5\xbeogo po prvem odboju od mize na njihovi strani in jo poslati na drugo stran, tako da se ta spet odbije od mize. Namizni tenis spada med najbolj raz\xc5\xa1irjene panoge na svetu in je najbolj raz\xc5\xa1irjen na Kitajskem._NEWLINE_Igranje namiznega tenisa v tekmovalnem smislu je zelo zahtevno. Zahteve v igri so velike, \xc4\x8deprav energetska poraba v kratkem \xc4\x8dasu ni posebno velika. Igra poteka na osnovi predvidevanja, ker bi samo na osnovi enostavnega signala \xe2\x80\x93 ko vidimo kam \xc5\xbeogica leti \xe2\x80\x93 zaradi velike hitrosti \xc5\xbeoge (do 160 km/h)  in majhnega prostora ne mogli igrati. To pomeni, da so igralne zahteve glede hitrosti reagiranja in hitrosti izvedbe gibov zelo velike.\n_START_SECTION_\nRekviziti\n_START_PARAGRAPH_\nMiza je pravokotne oblike, dol\xc5\xbeina 274\xc2\xa0cm, \xc5\xa1irina 152,2\xc2\xa0cm in vi\xc5\xa1ina igralne povr\xc5\xa1ine 76\xc2\xa0cm nad tlemi. Lahko je iz kateregakoli materiala, kriterij pa je vi\xc5\xa1ina odskoka standardizirane \xc5\xbeoge, ki mora biti spu\xc5\xa1\xc4\x8dena iz vi\xc5\xa1ine 30\xc2\xa0cm odsko\xc4\x8dit 23\xc2\xa0cm. Mora biti temne in mat barve, stranski robovi so 2\xc2\xa0cm \xc5\xa1iroki in bele barve, srednja \xc4\x8drta za dvojice pa 3\xc2\xa0mm \xc5\xa1iroka in tudi bele barve. Lahko je tudi rumene barve._NEWLINE_Mre\xc5\xbea je visoka 15,25\xc2\xa0cm, prav toliko so oddaljena stojala za mre\xc5\xbeo izven igralne povr\xc5\xa1ine na vsako stran. Skozi gornji rob mora biti napeljana vrvica, spodnji del mre\xc5\xbee pa se mora prilegati igralni povr\xc5\xa1ini._NEWLINE_\xc5\xbdoga mora biti okrogla, iz celulolida ali podobne plastike, premer je 40\xc2\xa0mm, te\xc5\xbea je 2,7 grama in je lahko bele ali oran\xc5\xbene barve._NEWLINE_Lopar je lahko kakr\xc5\xa1ne koli oblike, velikosti in te\xc5\xbee; leseni del mora biti raven in posamezne plasti morajo biti iz enega dela; na lesenem delu mora biti \xe2\x80\x93 razen kar sodi k dr\xc5\xbeaju loparja \xe2\x80\x93 obloga, ki je lahko samo iz gume z \xc2\xbbzobci\xc2\xab\xc2\xa0obrnjenimi navzven ali pa kombinacija gobe (spu\xc5\xbeve) in gume z zobci (sandwich), ki so lahko obrnjeni navzven (imenujemo soft) ali navznoet (imenujemo backside). Debelina gumijaste obloge je lahko najve\xc4\x8d 2\xc2\xa0mm, soft in backside obloge pa najve\xc4\x8d 4\xc2\xa0mm vklju\xc4\x8dno z lepilom; oblogi morata biti dvobarvni, na eni strani \xc4\x8drna, na drugi rde\xc4\x8da; igralka oz. igralec more na za\xc4\x8detku dvoboja (ali \xc4\x8de ga menja) lopar pokazati sodniku ali nasprotniku \xc4\x8de ta \xc5\xbeeli.\n_START_SECTION_\nPravila igre\n_START_PARAGRAPH_\nIgra namiznega tenisa poteka tako, da igralci (dvojice) odbijajo \xc5\xbeogico po enkratnem odskoku na njihovi polovici mize na nasprotnikovo stran mize, razen pri servisu \xe2\x80\x93 za\xc4\x8detnem udarcu, pri katerem mora igralec/igralka udariti \xc5\xbeogico tako, da zadene tudi njegovo polovico. Igralec osvoji to\xc4\x8dko, ko nasprotnica, nasprotnik naredi napako pri vra\xc4\x8danju, kar pomeni udarjanje \xc5\xbeoge preko mize, na stran ali v mre\xc5\xbeo in \xc4\x8de ni pravilno serviral. Skratka: \xc5\xbeogico mora udariti tako, da po enkratnem odskoku na mizi pade na nasprotno polovico mize, ne da bi pri tem zadela kak\xc5\xa1en predmet. Set se kon\xc4\x8da, ko eden od nasprotnikov dose\xc5\xbee 11 to\xc4\x8dk, razlika mora biti 2 to\xc4\x8dki. \xc4\x8ce je rezultat 10:10, se igra nadaljuje do razlike dveh to\xc4\x8dk, server se po tem rezultatu menja za vsako to\xc4\x8dko, medtem ko se do 10:10 menja na vsaki 2 to\xc4\x8dki. Igra se na tri ali \xc5\xa1tiri (posamezno v \xc4\x8dlanskih kategorijah) \xc2\xbbdobljene\xc2\xab\xc2\xa0sete. Po vsakem setu igralke, igralci menjajo strani igranja, prav tako tudi v odlo\xc4\x8dilnem tretjem ali petem setu, ko ena (eden) ali dvojica dose\xc5\xbee 5 to\xc4\x8dk. Trener lahko daje nasvete le v odmoru med setoma (1 minuti), sicer ga sodnik opomni in ga lahko tudi oddalji od tekmovalne arene. V zadnji sezoni se uveljavlja pravilo time-outa, ki ga lahko trener ali igralec-ka, zahteva enkrat med dvobojem in traja le eno minuto. Set lahko najdlje traja 15 minut. \xc4\x8ce oba igralca ali dvojici nista dosegli 5 to\xc4\x8dk, po 15 minutah sodnik igro prekine in od takrat naprej \xe2\x80\x93 do konca seta in ostale sete od za\xc4\x8detka do konca \xe2\x80\x93 mora server v 13 udarcih (vklju\xc4\x8dno se servisom) dose\xc4\x8di to\xc4\x8dko, sicer jo izgubi. Server se menja za vsako to\xc4\x8dko. Sodnik \xc5\xa1teje udarce branilca servisa, \xc4\x8de ta 13. udarec pravilno vrne, dobi to\xc4\x8dko. Vsak ima na voljo tri serve.'